Minister ontken sy het omkoopgeld ontvangTina Joemat-Pettersson Palesa Mokomele, die minister se woordvoerder, sê die bewerings in die Sunday Times dat Joemat-Pettersson gebaat het by die verkoop van ŉ wildplaas is “ongegrond en betreurenswaardig.” Volgens die berig word Joemat-Pettersson ondersoek nadat sy glo in 2006 ŉ groep voorheen benadeelde vroue gehelp het om die wildplaas vir R18 miljoen te koop. Joemat-Pettersson is glo R100 000 betaal vir haar “moeite” met die transaksie. Sy was destyds die LUR vir landbou in die Noord-Kaap. “Diegene wat minister Joemat-Pettersson ken weet sy is ŉ mens-georiënteerde-leier wat ander dien en streef vir die ontwikkeling van vroue en landelike gemeenskappe,” het Mokomele gesê. Sy sê die koop van die plaas was tot voordeel van landelike vroue deur vaardigheidsontwikkeling en werkskepping. “Die minister sal die parlement se etiek-komitee en die ANC se integriteitskomitee versoek om al die bewerings teen haar te ondersoek.”